“ฟันด์โฟลว์” ไหลเข้า ดัน SET ปิดบวก 10 จุด แนะจับตาประชุมกนง.พรุ่งนี้!
SET ปิดบวก 10 จุด รับแรงหนุน “ฟันด์โฟลว์” ไหลเข้าต่อเนื่อง แนะจับตาประชุมกนง.พรุ่งนี้ ให้แนวรับ 1,600 จุด และแนวต้าน 1,630 จุด
SET ปิดบวก 10 จุด รับแรงหนุน “ฟันด์โฟลว์” ไหลเข้าต่อเนื่อง แนะจับตาประชุมกนง.พรุ่งนี้ ให้แนวรับ 1,600 จุด และแนวต้าน 1,630 จุด
9 ส.ค. 2565

นายณรงค์เดช จันทรไพศาล ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า กล่าวว่า ตลาดหุ้นไทยวันนี้ปรับตัวขึ้นได้ดี หลังจากนักลงทุนคลายกังวลการปรับขึ้นอัตราดอกเบี้ยของธนาคารกลางสหรัฐ (เฟด) และเงินทุนต่างชาติไหลเข้าหุ้นไทยต่อเนื่อง โดยเฉพาะกลุ่มแบงก์และกลุ่มพลังงานบางตัว รวมถึงการปรับขึ้นของราคาหุ้น DELTA ที่ซื้อขายคึกคักเป็นอีกหนึ่งแรงหนุน
สำหรับแนวโน้มวันพรุ่งนี้คาดตลาดฯน่าจะปรับขึ้นไปได้จำกัด เนื่องจากนักลงทุนรอติดตามการเปิดเผยดัชนีราคาผู้บริโภค (CPI) เดือน ก.ค.ของสหรัฐในคืนวันพุธนี้ (10 ส.ค.) โดยนักวิเคราะห์คาดการณ์ว่าดัชนี CPI ทั่วไปจะปรับตัวขึ้น 8.7% โดยชะลอตัวจากที่พุ่งขึ้นร้อนแรงถึง 9.1% ในเดือน มิ.ย.ซึ่งเป็นระดับสูงสุดในรอบ 40 ปี ให้แนวรับไว้ที่ 1,600 จุด และแนวต้าน 1,630 จุด
นายเทิดศักดิ์ ทวีธีระธรรม รองกรรมการผู้อำนวยการสายงานวิจัย บล.เอเซีย พลัส กล่าวว่า  วันพรุ่งนี้ (10 ส.ค. 65) จะมีการพิจารณาเรื่องทิศทางอัตราดอกเบี้ยนโยบายของคณะกรรมการนโยบายการเงิน (กนง.) และการประกาศตัวเลขเงินเฟ้อสหรัฐฯ
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
AOT มูลค่าการซื้อขาย 2,790.73 ล้านบาท ปิดที่ 71.75 บาท ลดลง 0.25 บาท
DELTA มูลค่าการซื้อขาย 2,499.24 ล้านบาท ปิดที่ 538.00 บาท เพิ่มขึ้น 32.00 บาท
KBANK มูลค่าการซื้อขาย 2,074.46 ล้านบาท ปิดที่ 149.50 บาท ราคาไม่เปลี่ยนแปลง
PTTEP มูลค่าการซื้อขาย 2,017.05 ล้านบาท ปิดที่ 155.50 บาท เพิ่มขึ้น 1.50 บาท
SABUY มูลค่าการซื้อขาย 1,709.80 ล้านบาท ปิดที่ 20.50 บาท เพิ่มขึ้น 0.30 บาท